**Všeobecne záväzné nariadenie obce Hostice**

**č.4/2022**

**O URČENÍ VÝŠKY FINANČNÝCH PROSTRIEDKOV NA MZDY A**

**PREVÁDZKU NA DIEŤA A ŽIAKA ŠKOLY A ŠKOLSKÉHO**

**ZARIADENIA PRE ROK 2023**

Návrh Všeobecne záväzného nariadenia /VZN/:

Zverejnené na úradnej tabuli a webovom sídle obce dňa: 11.11.2022

Dátum začiatku-ukončenie pripomienkového konania: 14.11.2022-30.11.2022

Dátum zvesenia návrhu VZN dňa: 30.11.2022

Schválené VZN zverejnené na úradnej tabuli a webovom sídle obce dňa: 08.12.2022

Obecné zastupiteľstvo obce Hostice v zmysle § 4 ods. 3. pís. h) a § 6 ods. 2 zákona č. 369/1990 Zb. o obecnom zriadení v znení neskorších predpisov, v súlade s § 6 ods. 12 písm. c), a e) zákona č. 596/2003 Z. z. štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „Zákon č. 596/2003 Z.z.“), s § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a s § 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov sa uznieslo na tomto všeobecne záväznom nariadení (ďalej len „VZN“).

**§1**

**Úvodné ustanovenia**

Účelom všeobecne záväzného nariadenia je určenie výšky dotácie a spôsobu použitia dotácie na mzdy a prevádzku na:

a)dieťa materskej školy,

b)žiaka školského klubu detí,

c)potenciálneho stravníka v zariadení školského stravovania,

**§2**

**Vymedzenie pojmov**

1)Dotácia na mzdy je finančná dotácia, ktorá je určená na bežné výdavky a zahŕňa výdavky na mzdy a platy vrátane poistného a príspevku zamestnávateľa do poisťovní za zamestnancov, ktorí zabezpečujú výchovno-vzdelávací proces a za zamestnancov, ktorí zabezpečujú prevádzku školy a školského zariadenia. Ďalej zahŕňa výdavky na odchodné pri prvom skončení pracovného pomeru po nadobudnutí nároku na starobný dôchodok a na odmenu za pracovné zásluhy pri dosiahnutí 50 rokov veku vyplácané podľa osobitných predpisov maximálne vo výške dohodnutej v kolektívnej zmluve vyššieho stupňa, výdavky na nemocenské dávky a úrazové dávky hradené zamestnávateľom podľa osobitých predpisov.

2)Dotácia na prevádzku je finančná dotácia, ktorá je určená na bežné výdavky škôl a školských zariadení podľa § 1 a zahŕňa všetky výdavky za tovary a služby definované Ministerstvom financií SR v ekonomickej klasifikácii rozpočtovej klasifikácie v kategórii 630 - tovary a služby.

3)Hospodárnosť je minimalizovanie nákladov na vykonanie činnosti alebo obstaranie tovarov, prác a služieb pri zachovaní primeranej úrovne a kvality.

4)Efektívnosť je maximalizovanie nákladov na vykonanie činnosti vo vzťahu k disponibilným verejným prostriedkom.

5)Účinnosť je vzťah medzi plánovaným výsledkom činnosti a skutočným výsledkom činnosti vzhľadom na použité verejné prostriedky.

6)Účelnosť je vzťah medzi určeným účelom použitia verejných prostriedkov a skutočným účelom použitia.

7)Výkonový ukazovateľ je:

a)počet detí materskej školy, ktorý škola vykázala k 15. septembru bežného kalendárneho roka v štatistickom výkaze Škol (MŠVVŠ) 40-01,

b)počet potenciálnych žiakov v školskom klube detí, ktoré škola a školské zariadenie vykázali k 15. septembru bežného kalendárneho roka v štatistickom výkaze Škol (MŠVVŠ) 40-01,

c)počet potenciálnych stravníkov - žiakov základnej školy k 15. septembru bežného kalendárneho roka v štatistickom výkaze Škol (MŠVVŠ) 40- 01.

**§ 3**

**Financovanie originálnych kompetencií**

**na rok 2023 v obci Hostice**

1) Podklady na výpočet dotácií na originálne kompetencie:

-údaje zo stránky www.mfsr.sk, časť verejné financie – fiškálna decentralizácia

-koeficienty podľa NV SR č. 415/2012 Z. z. (k NV SR č. 668/2004 Z. z. o výnose daní...)

-štatistické údaje k 15.09.2022

-koeficient za SR - hodnota 1 bodu na žiaka v roku 2023 = **104,76 €**

**-**prepočítaný počet žiakov **1749,30**

|  |  |  |  |  |  |  |
| --- | --- | --- | --- | --- | --- | --- |
| **Kategória škôl** **a škol.zar.** | **Počet detí****/žiakov** | **Koeficient****/j/** | **Koeficient****za SR** | **Príspevok** **na dieťa****v EUR** | **Suma****celkom v EUR** | **Schválená****dotácia****v EUR** |
| **MŠ** | 21 | 27,3+3,1 | 104,76 | 3 184,70 | 66 878 | 66 000 |
| **ŠKD** | 49 | 6,0 | 104,76 | 628,56 | 30 799 | 30 000 |
| **ŠJ** | 174 | 1,8 | 104,76 | 188,56 | 32 809 | 32 000 |
| **Na správu škol.objektov** | 195 | 1,5 | 104,76 | 157,14 | 30 642 | 22 000 |
| **Spolu** |  |  |  |  | 161 128 |  150 000 |

2)Výška dotácie pre školu a školské zariadenie sa určí ako súčin počtu výkonových ukazovateľov vykázaných podľa § 2 ods. 7 tohto VZN a výšky dotácie na mzdy a prevádzku na jeden výkonový ukazovateľ určenej podľa jednotlivých kategórií škôl a školských zariadení v § 3 ods. 1 tohto všeobecne záväzného nariadenia. Dotácia sa poskytuje v celých eurách po matematickom zaokrúhlení súčinu.

**§ 4**

**Termín a spôsob poskytovania dotácie**

1)Obec Hostice oznámi Základnej škole s materskou školou s VJM v obci Hostice výšku ročnej dotácie na rok 2023 najneskôr do 31.januára príslušného kalendárneho roka.

2)Dotácia stanovená podľa § 3 ods.1 tohto VZN bude poskytovaná prijímateľovi dotácie mesačne vo výške 1/12 ročnej dotácie najneskôr do 25. dňa príslušného mesiaca rozpísaná na jednotlivé organizačné zložky školy. V prípade, že 25. deň v príslušnom mesiaci pripadne na deň pracovného pokoja bude mu dotácia poskytnutá prvý pracovný deň po dni pracovného pokoja.

3)Obec Hostice poskytne dotáciu na mzdy a prevádzku materskej škole, školskému klubu detí, zariadeniu školského stravovania.

4)Ročná výška dotácie je stanovená jednou sumou na prevádzku a mzdy na jedného žiaka a jedno dieťa školy a školského zariadenia. Dotácia na dieťa materskej školy zahŕňa aj finančné prostriedky na mzdy a prevádzku spojené so stravovaním dieťaťa materskej školy.

**§5**

**Použitie dotácie**

Prijímateľ dotácie je povinný pridelené finančné prostriedky použiť v súlade s rozpisom dotácie. Použité finančné prostriedky musia byť vynaložené hospodárne, efektívne, účinne a účelne.

**§ 6**

**Kontrola použitia dotácie**

1)Finančnú kontrolu na úseku hospodárenia s finančnými prostriedkami pridelenými podľa tohto všeobecne záväzného nariadenia vykonáva Obec Hostice a ostatné oprávnené orgány.

2)Prijímateľ dotácie je povinný pri kontrole predložiť všetky doklady preukazujúce hospodárne, efektívne, účelné a účinné vynaloženie pridelených finančných prostriedkov.

**§7**

**Spoločné ustanovenia**

1)Zmena výšky dotácie na mzdy a prevádzku škôl a školských zariadení zriadených na území obce Hostice sa môže uskutočniť len zmenou všeobecne záväzného nariadenia.

2)Dotácia poskytnutá školám a školským zariadeniam podľa § 1 tohto VZN bude schválená v rozpočte obce Hostice na rozpočtový rok 2023.

**§8**

**Záverečné ustanovenia**

1)Toto VZN č.4/2022 schválilo Obecné zastupiteľstvo Hostice na svojom zasadnutí dňa

25.11.2022 uznesením č.79/2022 NVO.

2)Toto VZN č.4/2022 nadobúda účinnosť dňom **01.01.2023.**

3)Nadobudnutím účinnosti tohto VZN sa ruší Všeobecne záväzné nariadenie obce Hostice č.

4/2021.

V obci Hostice dňa 09.11.2022 ...........................................

 Mgr.František Rácz - starosta obce